b'\n_START_ARTICLE_\nDanny Blind\n_START_SECTION_\nUra\n_START_PARAGRAPH_\nPeliurallaan Blind pelasi puolustajana. Seurajoukkueista h\xc3\xa4n pelasi RCS:ss\xc3\xa4, Sparta Rotterdamissa vuosina 1979\xe2\x80\x931986 sek\xc3\xa4 AFC Ajaxissa vuosina 1986\xe2\x80\x931999. Ajaxissa, joka 1990-luvulla oli er\xc3\xa4s maailman parhaista seurajoukkueista, Blind ylsi moniin huippusaavutuksiin, muun muassa Alankomaiden liigamestaruuteen (1989\xe2\x80\x931990, 1993\xe2\x80\x931994, 1994\xe2\x80\x931995, 1995\xe2\x80\x931996, 1997\xe2\x80\x931998), kuten my\xc3\xb6s Alankomaiden cupin voittoon (1986\xe2\x80\x931987, 1992\xe2\x80\x931993, 1997\xe2\x80\x931998, 1998\xe2\x80\x931999), Cup-voittajien cupin voitoon kaudella 1986\xe2\x80\x931987, UEFA-cupin voittoon 1991\xe2\x80\x931992 ja Mestarien liigan voittoon 1994\xe2\x80\x931995._NEWLINE_Valmennusuransa Blind aloitti Ajaxin valmentajana 14. maaliskuuta 2005 Ronald Koemanin erottua teht\xc3\xa4v\xc3\xa4st\xc3\xa4\xc3\xa4n. Blind kuitenkin erotettiin valmentajan paikalta 10. toukokuuta 2006._NEWLINE_Marraskuussa 2011 Ajax ilmoitti, ett\xc3\xa4 Blindist\xc3\xa4 tulisi hein\xc3\xa4kuussa 2012 seuran tekninen johtaja. H\xc3\xa4n ty\xc3\xb6skenteli urheilutoimenjohtajaksi siirtyv\xc3\xa4n Louis van Gaalin johtoryhm\xc3\xa4ss\xc3\xa4. Blind aloitti lopulta teht\xc3\xa4v\xc3\xa4ss\xc3\xa4\xc3\xa4n jo marraskuussa, mutta erosi helmikuussa 2012 ajauduttuaan erimielisyyksiin seurajohdon kanssa._NEWLINE_Hein\xc3\xa4kuussa 2012 Blind teki sopimuksen Alankomaiden maajoukkueen apuvalmentajan teht\xc3\xa4vist\xc3\xa4. H\xc3\xa4n aloitti Louis van Gaalin aisaparina elokuun alussa. Kaksikko luotsasi Alankomaat MM-kisoihin 2014. Lopputurnauksessa Alankomaat menestyi odotuksiin n\xc3\xa4hden loistavasti ja voitti historiansa ensimm\xc3\xa4isen MM-pronssin kukistamalla pronssiottelussa is\xc3\xa4nt\xc3\xa4maa Brasilian 3\xe2\x80\x930. _NEWLINE_MM-kisojen j\xc3\xa4lkeen Blind jatkoi Guus Hiddinkin apulaisvalmentajana ja KNVB ilmoitti h\xc3\xa4nen nousevan p\xc3\xa4\xc3\xa4valmentajaksi EM-kisojen 2016 j\xc3\xa4lkeen. Alankomaiden taival EM-karsinnoissa sujui kuitenkin heikohkosti ja joukkue h\xc3\xa4visi Islannille ja T\xc5\xa1ekille pudoten kes\xc3\xa4kuussa karsintalohkonsa kolmanneksi. Kes\xc3\xa4kuun lopussa KNVB erotti Hiddinkin ja Blind nousi p\xc3\xa4\xc3\xa4valmentajaksi vuoden aiottua aikaisemmin. Blind ei kuitenkaan saanut Alankomaiden peli\xc3\xa4 kulkemaan yht\xc3\xa4\xc3\xa4n paremmin. H\xc3\xa4nen debyyttiottelussaan joukkue h\xc3\xa4visi kotonaan Islannille 0\xe2\x80\x931. Ainoan voittonsa Alankomaat raapi Kazakstanista vieraissa. Tappiot Turkille ja T\xc5\xa1ekille tiesiv\xc3\xa4t sit\xc3\xa4, ett\xc3\xa4 Alankomaat karsiutuivat EM-lopputurnauksesta ensimm\xc3\xa4ist\xc3\xa4 kertaa sitten vuoden 1984.  Surkeista karsinnoista huolimatta Blind ilmoitti haluavansa jatkaa maajoukkueen p\xc3\xa4\xc3\xa4valmentajana. _NEWLINE_Karsinnat MM-kisoihin 2018 eiv\xc3\xa4t l\xc3\xa4hteneet Blindin alaisuudessa liikkeelle kovinkaan menestyksekk\xc3\xa4\xc3\xa4sti. Avausottelussa Alankomaat j\xc3\xa4i 1\xe2\x80\x931 tasapeliin Ruotsia vastaan ja tappio Ranskalle oli jo heti karsintojen alussa kova isku kisapaikan tavoittelulle. Voitot Luxemburgia ja Valko-Ven\xc3\xa4j\xc3\xa4\xc3\xa4 vastaan olivat laiha lohtu, kun Alankomaat taipui maaliskuun lopussa 2017 Bulgarialle 2\xe2\x80\x930. Tappion my\xc3\xb6t Alankomaat putosi lohkossaan nelj\xc3\xa4nneksi jo kuuden pisteen p\xc3\xa4\xc3\xa4h\xc3\xa4n suorasta kisapaikasta. Ottelun j\xc3\xa4lkeen Blind sai potkut teht\xc3\xa4vist\xc3\xa4\xc3\xa4n. Alankomaat voitti Blindin johdolla seitsem\xc3\xa4n pelaamistaan 17 maaottelusta.'